SYNEX วิ่งฉิว 3% โบรกฯแนะ “ซื้อ” ลุ้นกำไรปี 61 ทะลุ 700 ลบ.รับรายได้ธุรกิจ IT โตแจ่ม
SYNEX วิ่งฉิว 3% โบรกฯแนะ “ซื้อ” เป้า 17 บ. ลุ้นกำไรปี 61 ทะลุ 700 ลบ.รับรายได้ธุรกิจ IT โตแจ่ม โดยล่าสุด ณ เวลา 10.08 น. อยู่ที่ระดับ 13.10 บาท บวก 0.40 บาท หรือ 3.15% สูงสุดที่ระดับ 13.10 บาท ต่ำสุดที่ระดับ 12.90 บาท ด้วยมูลค่าการซื้อขาย 2.2 ล้านบาท
28 ม.ค. 2562

ผู้สื่อข่าวรายงานว่า ราคาหุ้น บริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 10.08 น. อยู่ที่ระดับ 13.10 บาท บวก 0.40 บาท หรือ 3.15% สูงสุดที่ระดับ 13.10 บาท ต่ำสุดที่ระดับ 12.90 บาท ด้วยมูลค่าการซื้อขาย 2.2 ล้านบาท

อนึ่งก่อนหน้านี้ นางสาวสุธิดา มงคลสุธี ประธานเจ้าหน้าที่บริหาร SYNEX เปิดเผยว่า แนวโน้มผลการดำเนินงานในช่วงไตรมาส 4/61 บริษัทคาดว่ากำไรสุทธิและรายได้จะเติบโตเมื่อเทียบกับช่วงเดียวกันของปีก่อน และไตรมาสก่อน เนื่องจากเป็นช่วงไฮซีซั่นของธุรกิจที่จะมีโทรศัพท์มือถือรุ่นใหม่ ๆ ออกมาหลายยี่ห้อ และอัตรากำไรขั้นต้นปรับตัวดีขึ้น ขณะที่ค่าใช้จ่ายปรับตัวลดลง ดังนั้นทำให้ผลการดำเนินงานในปี 2561 เติบโตมากกว่าเป้าหมายที่วางไว้ 37,500 ล้านบาท
สำหรับแผนการดำเนินงานในปี 2562 บริษัทตั้งเป้าหมายรายได้เติบโต 10-15% จากปีก่อน โดยจะมีสัดส่วนรายได้มาจากกลุ่มสินค้าโทรศัพท์มือถือ และโน้ตบุ๊ก ประมาณ 50% กลุ่มสินค้าอุปกรณ์ไอทีเพื่อผู้บริโภค (Consumer Product) ประมาณ 30% และกลุ่มสินค้าอุปกรณ์ไอทีเพื่อการพาณิชย์ (Commercial Product) ประมาณ 20%
ด้าน บล.เมย์แบงก์ กิมเอ็ง (ประเทศไทย) จำกัด (มหาชน) ประเมินว่า ผลการดำเนินงานของ SYNEX ในไตรมาส 4/61 จะมีกำไรสุทธิอยู่ที่ 178 ล้านบาท เพิ่มขึ้น 10% จากไตรมาสก่อน และเพิ่มขึ้น 11% จากไตรมาสเดียวกันปีก่อน ตามยอดขายที่เข้าสู่ช่วง High season และการเปิดตัวสินค้าใหม่ โดยเฉพาะ Huawei และ Samsung ที่เป็นสัดส่วนหลักมีกระแสตอบรับที่ดี
ทั้งนี้ จะส่งผลให้ทั้งปี 2561 มีกำไรสุทธิอยู่ที่ 720 ล้านบาท เพิ่มขึ้น 16% จากปีก่อน รวมทั้งยังมีมุมมองบวกต่อภาพข้างหน้าที่อุตสาหกรรมสินค้าไอทียังขยายตัวได้อีกหลายปี ดังนั้นประเมินกำไรสุทธิปี 2562 อยู่ที่ 827 ล้านบาท เพิ่มขึ้น 17% จากปีก่อน คงคำแนะนำ “ซื้อ” ราคาเป้าหมาย 17 บาท